b"\n_START_ARTICLE_\nColin Firth\n_START_SECTION_\nZgodnje \xc5\xbeivljenje\n_START_PARAGRAPH_\nNjegova mama, Shirley Jean (rojena Rolles), je bila u\xc4\x8diteljica primerjalnih religij na winchesterskem kolid\xc5\xbeu kralja Alfreda (danes univerza Winchester), njegov o\xc4\x8de, David Norman Lewis Firth, pa je bil u\xc4\x8ditelj zgodovine na tej isti \xc5\xa1oli ter izobra\xc5\xbeevalni \xc4\x8dastnik nigerske vlade. Colin Firth ima sestro po imenu Kate ter mlaj\xc5\xa1ega brata, ki mu je ime Jonathan in je, tako kot on, igralec. Njegovi star\xc5\xa1i so bili vzgojeni v Indiji, saj so bili star\xc5\xa1i njegove mame kongregationalisti\xc4\x8dni misionarji, star\xc5\xa1i njegovega o\xc4\x8deta pa anglicisti\xc4\x8dni duhovniki, ki so delovali tudi kot misionarji. Del svojega otro\xc5\xa1tva je Colin Firth pre\xc5\xbeivel tudi v Nigeriji, kjer je njegov o\xc4\x8de pou\xc4\x8deval._NEWLINE_Do enajstega leta je Colin Firth \xc5\xbeivel v St. Louisu, Missouri. Nato se je \xc5\xa1olal na srednji \xc5\xa1oli Montgomery Alamein (danes kraljeva \xc5\xa1ola), celoviti dr\xc5\xbeavni \xc5\xa1oli v Winchesterju, Hampshire, kasneje pa \xc5\xa1e na kolid\xc5\xbeu Bartona Peverila v Eastleighu, Hampshire. Medtem ko se je \xc5\xa1olal na kraljevi \xc5\xa1oli je Colin Firth \xc5\xbeelel igrati kitaro, vendar je njegova \xc5\xa1ola kitaro in saksofon obravnavala kot \xc2\xbbneresna in\xc5\xa1trumenta\xc2\xab\xc2\xa0in dejali so mu, naj raje igra na trobila. Takrat je za\xc4\x8del hoditi na u\xc4\x8dne ure igranja v center drame v Londonu.\n_START_SECTION_\nZgodnja kariera (1983\xe2\x80\x931994)\n_START_PARAGRAPH_\nLeta 1983 je Colin Firth za\xc4\x8del s svojo igralsko kariero, in sicer z vlogo Guyja Bennetta v z ve\xc4\x8d nagradami nagrajeni londonski gledali\xc5\xa1ki igri Druga de\xc5\xbeela. Leto pozneje je posnel svoj filmski prvenec, upodbitev te igre, kjer pa je prevzel vlogo Tommyja Judda (poleg Ruperta Everetta, ki je zaigral Guyja Bennetta). Leta 1986 je poleg sira Laurencea Olivierja zaigral v televizijski upodobitvi romana Lost Empires J. B. Priestleyja, nato pa je leta 1987 poleg Kenneth Branagh zaigral v filmski verziji romana J. L. Carra, A Month in the Country. Leta 1989 je zaigral glavno vlogo v filmu Valmont ter eno izmed glavnih vlog v filmu Apartment Zero. Colin Firth je skupaj z Timom Rothom, Garyjem Oldmanom, Bruceom Payneom in Paulom McGannom postal eden izmed mladih britanskih igralcev, ki so sestavljali igralsko skupino \xc2\xbbBrit Pack\xc2\xab.\n_START_SECTION_\nPreboj (1995\xe2\x80\x932009)\n_START_PARAGRAPH_\nLeta 1995 je kanal BBC za\xc4\x8del s televizijsko upodobitvijo romana Jane Austen, Prevzetnost in pristranost, s katero se je baza obo\xc5\xbeevalcev Colina Firtha pove\xc4\x8dala. Serija je u\xc5\xbeivala v velikem mednarodnem uspehu, Colin Firth pa je zaslovel kot \xc2\xbblomilec src\xc2\xab\xc2\xa0zaradi svoje vloge g. Fitzwilliama Darcyja. Nastop, v katerem se je v seriji po plavanju pojavil v mokri majici, naj bi navdihnil lik simpatije knji\xc5\xbenega lika Bridget Jones (ustvarila jo je Helen Fielding), Marka Darcyja, ki je bil vklju\xc4\x8den v oba romana o novinarki. V drugem romanu, Bridget Jones: Na robu pameti, se Bridget Jones in Mark Darcy sre\xc4\x8data v Rimu. Ko so posneli filmske upodobitve romanov, so za vlogo Colina Firtha po naklju\xc4\x8dju izbrali Marka Darcyja. Poleg tega je v film Vra\xc5\xbeje punce iz Sv. Triniana vklju\xc4\x8den tudi pes, imenovan g. Darcy, ki ga lik Colina Firtha po nesre\xc4\x8di ubije._NEWLINE_Colin Firth je zaigral stransko vlogo v romanti\xc4\x8dni komediji Angle\xc5\xa1ki pacient (1996) poleg Ralpha Fiennesa, Juliette Binoche in Kristin Scott Thomas, od takrat pa je zaigral \xc5\xa1e v filmih, kot so Fever Pitch (1997) poleg Marka Stronga in Ruth Gemmell, Zaljubljeni Shakespeare (1998) poleg Josepha Fiennesa, Geoffreyja Rusha in Gwyneth Paltrow, Relative Values (2000) poleg Julie Andrews in Williama Baldwina, Dnevnik Bridget Jones (2001) poleg Ren\xc3\xa9e Zellweger in Hugha Granta ter nadaljevanju filma, Bridget Jones: Na robu pameti (2004), Va\xc5\xbeno je imenovati se Ernest (2002) poleg Ruperta Everetta, Frances O'Connor in Reese Witherspoon, Pravzaprav ljubezen (2003) poleg Keire Knightley, Hugha Granta, Emme Thompson, Alana Rickmana in Sienne Guillory, Kar si dekle \xc5\xbeeli (2003) poleg Amande Bynes in Kelly Preston, Hope Springs (2003) poleg Minnie Driver in Heather Graham, Dekle z bisernim uhanom (2003) poleg Scarlett Johansson in Cilliana Murphyja, Varu\xc5\xa1ka McPhee (2005) poleg Emme Thompson in Angele Lansbury, Gola resnica (2005) poleg Kevina Bacona in Alison Lohman, Nato me je na\xc5\xa1la (2007) poleg Helen Hunt in Matthewa Brodericka, Poslednja legija (2007) poleg Aishwarye Rai, Se spominja\xc5\xa1 o\xc4\x8deta? (2008) poleg Jima Broadbenta in Juliet Stevenson, filmski upodobitvi gledali\xc5\xa1ke igre Mamma Mia! poleg Meryl Streep, Amande Seyfried, Piercea Brosnana, Christine Baranski, Julie Walters in Stellana Skarsg\xc3\xa5rda ter Krhke vrednote (2008) poleg Jessice Biel, Bena Barnesa in Kristin Scott Thomas, ki se je premierno predvajal na rimskem filmskem festivalu in je prejel odli\xc4\x8dne ocene s strani filmskih kritikov. Leta 2008 je zaigral tudi v filmu Genova, ki se je premierno predvajal na filmskem festivalu v Torontu._NEWLINE_V tistem \xc4\x8dasu je zaigral tudi v razli\xc4\x8dnih televizijskih serijah, kot sta seriji Donovan Quick (izpopolnjena verzija romana Don Kihot) (1999) in Conspiracy (2008), za nastop v kateri je prejel nominacijo za emmyja. Leta 1999 je Colin Firth zaigral Williama Shakespearea v komi\xc4\x8dni televizijski specijalki Blackadder: Back & Forth. Edmund Blackadder naleti na njegov lik, ko slednji dela na drami Macbeth in ga prosi, da namesto njega napi\xc5\xa1e scenarij za dramo, nato pa ga udari in re\xc4\x8de: \xc2\xbbTo je za vse \xc5\xa1olarke in \xc5\xa1olarje naslednjih 400 let!\xc2\xab\xc2\xa0Istega leta se je pojavil v gledali\xc5\xa1ki igri Three Days of Rain, kjer je zaigral lik Neda/Walkerja, v naslednjih letih pa je zaigral \xc5\xa1e v gledali\xc5\xa1kih igrah The Caretaker, Desire Under the Elms in Chatsky. Leta 2004 je poleg glasbene gostje Norah Jones gostil oddajo Saturday Night Live._NEWLINE_Leta 2007 je Colin Firth produciral dokumentrani film svoje \xc5\xbeene, Livie Giuggioli, In Prison My Whole Life. Film govori o sojenju in dokazih, uporabljenih proti politi\xc4\x8dnemu aktivistu Mumii Abu-Jamalu, ki je bil obsojen na dosmrtno kazen zaradi uboja policista iz Filadelfije, Daniela Faulknerja._NEWLINE_Leta 2009 je Colin Firth zaigral v filmu Bo\xc5\xbei\xc4\x8dna pesem, filmski upodobitvi istoimenskega romana Charlesa Dickensa, kjer je zaigral optimisti\xc4\x8dnega ne\xc4\x8daka Ebenezerja Scroogea (Jim Carrey), Freda. Na 66. bene\xc5\xa1kem filmskem festivalu je bil nagrajen s pokalom Volpi v kategoriji za \xc2\xbbnajbolj\xc5\xa1ega igralca\xc2\xab\xc2\xa0za svojo vlogo v filmu Toma Forda, Samski mo\xc5\xa1ki (2009), kjer je zaigral profesorja na kolid\xc5\xbeu, ki se soo\xc4\x8da z \xc5\xbealovanjem ob smrti svojega dolgoletnega partnerja. Ta film je bil re\xc5\xbeiserski prvenec ameri\xc5\xa1kega modnega oblikovalca Toma Forda. S to vlogo je Colin Firth do takrat prejel najbolj\xc5\xa1e ocene s strani filmskih kritikov, nominiran pa je bil tudi za oskarja, zlati globus, nagrado Screen Actors Guild Award, nagrado BAFTA in nagrado BFCA; februarja 2010 je prejel nagrado BAFTA v kategoriji za \xc2\xbbnajbolj\xc5\xa1ega igralca v glavni vlogi\xc2\xab.\n_START_SECTION_\nKraljev govor in zdaj\xc5\xa1nji projekti (2010 - danes)\n_START_PARAGRAPH_\nLeta 2010 je Colin Firth poleg Helene Bonham Carter, Jennifer Ehle in Geoffreyja Rusha v filmu Kraljev govor zaigral princa Alberta, vojvodo Yorka/kralja Jurija VI.. Film govori o te\xc5\xbeavah kralja Jurija VI. z jecljanjem, s katerimi se soo\xc4\x8da ravno, ko postaja kralj in ob za\xc4\x8detku 2. svetovne vojne. Na mednarodnem filmskem festivalu v Torontu je film po\xc5\xbeel velik uspeh. Tam se je film namre\xc4\x8d premierno predvajal ravno na 50. rojstni dan Colina Firtha, zaradi \xc4\x8desar je izzid filma ozna\xc4\x8dil za \xc2\xbbnajbolj\xc5\xa1e darilo za 50. rojstni dan\xc2\xab. 16. januarja 2011 je prejel zlati globus v kategoriji za \xc2\xbbnajbolj\xc5\xa1i nastop igralca v dramskem filmu\xc2\xab\xc2\xa0za svoj nastop v filmu Kraljev govor, 30. januarja 2011 pa \xc5\xa1e nagrado Screen Actors Guild v kategoriji za \xc2\xbbnajbolj\xc5\xa1ega mo\xc5\xa1kega igralca\xc2\xab._NEWLINE_13. januarja 2011 je Colin Firth prejel 2.429. zvezdo na Hollywood Walk of Fame._NEWLINE_Februarja 2011 je Colin Firth prejel nagrado v kategoriji za \xc2\xbbnajbolj\xc5\xa1ega igralca\xc2\xab\xc2\xa0na 64. podelitvi nagrad BAFTA. 27. februarja tistega leta je prejel tudi oskarja v kategoriji za \xc2\xbbnajbolj\xc5\xa1ega igralca\xc2\xab\xc2\xa0za svoj nastop v filmu Kraljev govor._NEWLINE_Leta 2011 je Colin Firth sodeloval z univerzo v Londonu pri \xc5\xa1tudiji merjenja razlike v obsegu razli\xc4\x8dnih regijah mo\xc5\xbeganov med konservativci in liberalci, rezultati pa so pokazali, da imajo konzervativci ve\xc4\x8djo prostornino amigdale, liberalci pa imajo ve\xc4\x8djo prostornino sprednjega cingulusnega korteksa._NEWLINE_Colin Firth se bo leta 2012 pojavil v filmski upodobitvi romana Johna Le Carr\xc3\xa9ja, Tinker, Tailor, Soldier, Spy, ki jo bo re\xc5\xbeiral Tomas Alfredson, v njej pa bodo zaigrali \xc5\xa1e Ralph Fiennes, Gary Oldman in Tom Hardy. Maja 2011 je Colin Firth pri\xc4\x8del s snemanjem filma Gambit, ki sta ga napisala Joel Coen in Ethan Coen, re\xc5\xbeiral Michael Hoffman, v njem pa bo zaigrala tudi Cameron Diaz._NEWLINE_Colin Firth je tudi \xc4\x8dlan porote digitalnega studia Filmaka, ki neodkritim filmskim ustvarjalcem daje mo\xc5\xbenost, da svoje delo prika\xc5\xbeejo profesionalcem v industriji.\n_START_SECTION_\nPisanje\n_START_PARAGRAPH_\nPrvo objavljeno delo Colina Firtha, \xc2\xbbThe Department of Nothing\xc2\xab, se je pojavilo v zbirki kratkih zgodb, imenovani Speaking with the Angel (2000). Zbirko je urejal Nick Hornby, dobi\xc4\x8dek od prodaje pa so darovali dobrodelni organizaciji TreeHouse Trust, ki zbira denar za avtisti\xc4\x8dne otroke. Colin Firth je Nicka Hornbyja spoznal \xc5\xbee med snemanjem filma Fever Pitch (1997). Sodeloval je tudi pri pisanju knjige We Are One: A Celebration of Tribal Peoples, izdane leta 2009. Knjiga govori o kulturi ljudi po svetu, upodablja njihovo raznolikost in gro\xc5\xbenjami, s katerimi se soo\xc4\x8dajo. Pri knjigi je sodelovalo \xc5\xa1e veliko pisateljev iz zahoda, kot so Laurens van der Post, Noam Chomsky in Claude L\xc3\xa9vi-Strauss; vklju\xc4\x8duje tudi komentarje raznih ljudi, ki so odra\xc5\xa1\xc4\x8dali na manj razvitih podro\xc4\x8djih, kot sta Davi Kopenawa Yanomami in Roy Sesana. Zaslu\xc5\xbeek od prodaje knjige je bil doniran dobrodelni organizaciji Survival International.\n_START_SECTION_\nZasebno \xc5\xbeivljenje\n_START_PARAGRAPH_\nColin Firth \xc5\xbeivi v Chiswicku, London. Leta 1989 je za\xc4\x8del z zvezo z igralko Meg Tilly, svojo soigralko iz filma Valmont. Leta 1990 je rodila sina, Williama \xc2\xbbWilla\xc2\xab\xc2\xa0Josepha Firtha, in dru\xc5\xbeina se je ustalila blizu Lower Mainlanda, Britanska Kolumbija, Kanada. Colin Firth tudi po razhodu z Meg Tilly vzdr\xc5\xbeuje stike s svojim sinom in njenimi otroci, za katere je bil o\xc4\x8dim. Leta 1994, ko sta se raz\xc5\xa1la, je za\xc4\x8del z razmerjem z igralko Jennifer Ehle, svojo soigralko iz televizijske serije Prevzetnost in pristranost; par se je nazadnje raz\xc5\xa1el. Colin Firth se je poro\xc4\x8dil z italijansko filmsko producentko in re\xc5\xbeiserko Livio Giuggioli, s katero \xc5\xbeivita tako v Italiji kot v Londonu. Par ima dva sinova, Luco (rojen marca 2001) in Mattea (rojen avgusta 2003)._NEWLINE_Aprila leta 2011 se je Colin Firth uvrstil na seznam \xc2\xbb100 najvplivnej\xc5\xa1ih ljudi na svetu\xc2\xab\xc2\xa0revije Time.\n_START_SECTION_\nAktivizem\n_START_PARAGRAPH_\nColin Firth \xc5\xbee ve\xc4\x8d let podpira Survival International, nevladno organizacijo, ki brani pravice plemenskih ljudi. Leta 2001 je povedal: \xc2\xbbMoje zanimanje za plemenske ljudi traja \xc5\xbee ve\xc4\x8d let... in organizacijo [Survival] podpiram \xc5\xbee vse od za\xc4\x8detka.\xc2\xab Leta 2003 je med promocijo filma Pravzaprav ljubezen je spregovoril v obrambo Bocvancev in kritiziral bocvansko vlado zaradi izselitve Bu\xc5\xa1manov iz rezervata Central Kalahari Game v Gano. O Bu\xc5\xa1manih je povedal: \xc2\xbbTi ljudje niso ostanki prej\xc5\xa1njega obdobja, ki jih moramo civilizirati. To so ljudje, ki so sposobni \xc5\xa1e naprej \xc5\xbeiveti na ozemlju, ki po pravici pripada njim in so se z 21. stoletjem soo\xc4\x8dili s samozavestijo, ki jim jo lahko ljudje v tako imenovanem razvitem svetu samo zavidamo.\xc2\xab_NEWLINE_Colin Firth je sodeloval tudi pri kampanji za ustavitev deportacije skupine prosilcev za azil, saj je menil, da bi jih lahko ob njihovi vrnitvi v republiko Kongo umorili. Colin Firth je dejal: \xc2\xbbZdi se mi, da je osnovni temelj civilizacije pomo\xc4\x8d ljudem. Mislim, da je neverjetno bole\xc4\x8de opazovati razo\xc4\x8darane ljudi v na\xc5\xa1i skupnosti, ki jih velikokrat prezremo. To se zgodi zelo hitro. To je igra tabloidov in srednjeangle\xc5\xa1kih ksenofobov. To me razbesni. In vsi ljudje iz vlade, za katere smo imeli neko\xc4\x8d tako visoke upe.\xc2\xab Zaradi kampanje medicinske sestre iz Konga zadnji hip niso deportirali._NEWLINE_Colin Firth je sodeloval tudi pri Oxfamovi globalni kampanji Make Trade Fair, pri kateri so sodelovale \xc5\xa1e mnoge druge slavne osebnosti, s \xc4\x8dimer so nameravali pritegniti ve\xc4\x8d pozornosti za te\xc5\xbeave, ki so jih s kampanjo \xc5\xbeeleli odpraviti. Kampanija se je osredoto\xc4\x8dala na mnoge trgovinske prakse, ki so jih ozna\xc4\x8dili za nepravi\xc4\x8dne do producentov tretjega sveta, vklju\xc4\x8dno z odpu\xc5\xa1\xc4\x8danjem, visokimi uvoznimi tarifami in delovnimi pravicami kot so na primer pravi\xc4\x8dne pla\xc4\x8de. Colin Firth \xc5\xa1e naprej ostaja zelo predan namenu kampanje in se \xc5\xa1e naprej trudi za pravi\xc4\x8dnost v trgovski praksi, med drugim, na primer, podpira pravi\xc4\x8dno trgovanje s kavo v svojem dnevnem \xc5\xbeivljenju, saj verjame, da \xc2\xbb\xc4\x8de ostaja\xc5\xa1 predan vsemu temu, \xe2\x80\xa6 mora\xc5\xa1 vse skupaj vplesti v svoje dnevno \xc5\xbeivljenje.\xc2\xab_NEWLINE_Colin Firth je s \xc5\xa1e nekaj drugimi slavnimi sodeloval pri otvoritvi okolju prijazne trgovine v zahodnem Londonu, imenovane Eco Eco. Trgovina pravi\xc4\x8dno prodaja okolju prijazne izdelke, hkrati pa ponuja nasvete o tem, kako naj so prostori bolj energetsko u\xc4\x8dinkoviti._NEWLINE_Leta 2006 je v intervjuju s francosko revijo Madame Figaro so ga vpra\xc5\xa1ali: \xc2\xbbQuelles sont les femmes de votre vie?\xc2\xab\xc2\xa0(\xc2\xbbKdo so \xc5\xbeenske tvojega \xc5\xbeivljenja?\xc2\xab) Colin Firth je odvrnil: \xc2\xbbMa m\xc3\xa8re, ma femme et Jane Austen.\xc2\xab\xc2\xa0(\xc2\xbbMoja mama, moja \xc5\xbeena in Jane Austen.\xc2\xab) 19. oktobra 2007 je prejel \xc4\x8dastno diplomo z univerze v Winchestru. Oktobra 2009 je na londonskem filmskem festivalu Colin Firth oznanil, da je skupaj s svojo \xc5\xbeeno Livio Giuggioli ustvaril filmsko in politi\xc4\x8dno spletno stran, Brightwide._NEWLINE_Leta 2010 je Colin Firth med splo\xc5\xa1nimi volitvami oznanil, da podpira liberalne demokrate, pred tem pa je podpiral delavsko stranko; kot klju\xc4\x8dni razlog za spremembo odlo\xc4\x8ditve je navedel kr\xc5\xa1enje pravic priseljencev in prosilcev za azil. Decembra 2010 je prenehal podpirati liberalne demokrate, saj naj bi ga razo\xc4\x8darali zaradi svojih pogledov na \xc5\xa1olnino. Dejal je, da trenutno ne podpira nobene politi\xc4\x8dne stranke. Colin Firth podpira spremembo podpiranja politi\xc4\x8dnih strank v britanskem politi\xc4\x8dnem sistemu, zaradi \xc4\x8desar je sodeloval tudi pri pisanju raznih knjig o alternativnem glasovanju za \xc4\x8dlane britanskega parlamenta v sklopu neuspe\xc5\xa1nega referenduma o alternativnem glasovanju leta 2011._NEWLINE_Leta 2011 je zaradi svojih dose\xc5\xbekov pri igranju prejel naslov poveljnika (CBE) reda britanskega imperija."